รู้จัก เคธี วูด ผู้จัดการกองทุนรถไฟเหาะ ARK
คุณเคธี วูด เธอเติบโตมาอย่างไร ทำไมเธอถึงเพิ่งมามีชื่อเสียงในไม่กี่ปีที่ผ่านมานี้ ลงทุนแมนจะเล่าให้ฟัง
7 มี.ค. 2565

รู้จัก เคธี วูด ผู้จัดการกองทุนรถไฟเหาะ ARK /โดย ลงทุนแมน
ปฏิเสธไม่ได้เลยว่า ARK Invest เรียกได้ว่าเป็นหนึ่งในบริษัทบริหารจัดการกองทุนที่ร้อนแรงที่สุดในช่วงไม่กี่ปีที่ผ่านมา
ที่บอกแบบนั้น ก็เพราะว่า ARK Innovation ETF หรือ ARKK สามารถสร้างผลตอบแทนได้มากถึง +157% ในปี 2020 มากกว่าดัชนีที่เป็นเหมือนตัวแทนแห่งหุ้นเทคโนโลยีอย่าง NASDAQ ที่ +44%
จากผลตอบแทนถล่มทลาย ก็ได้ทำให้ผู้จัดการกองทุนอย่างคุณเคธี วูด ในวัย 67 ปี
กลายมาเป็นที่รู้จักและมีคนแห่เข้าไปลงทุนในกองทุน ARK ของเธอเป็นจำนวนมาก
แต่เพียงปีเดียวหลังจากนั้น กองทุนของเธอก็ได้สร้างผลตอบแทนแบบรถไฟเหาะ
พลิกจากกำไรระเบิดมาเป็นติดลบ แพ้ดัชนี กลายเป็นหนังคนละม้วน..
แล้วเคยสงสัยไหมว่า คุณเคธี วูด เธอเติบโตมาอย่างไร ทำไมเธอถึงเพิ่งมามีชื่อเสียงในไม่กี่ปีที่ผ่านมานี้
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Catherine Duddy Wood หรือ คุณเคธี วูด เกิดเมื่อปี 1955 ที่เมืองลอสแอนเจลิส ประเทศสหรัฐอเมริกา
ด้วยความที่เธอมีพ่อเป็นวิศวกรที่คอยดูแลระบบเรดาร์ของกองทัพอากาศสหรัฐอเมริกา
บ่อยครั้งพ่อของเธอ จำเป็นต้องย้ายไปทำงานในหลายประเทศ เช่น อังกฤษ ไอร์แลนด์ และตามเมืองต่าง ๆ 
ในประเทศสหรัฐอเมริกา ทำให้ชีวิตในวัยเด็กของคุณเคธี วูด ต้องย้ายที่อยู่ไปมาเป็นประจำ
แต่ใครจะรู้ว่าจากการย้ายไปมาอยู่บ่อยครั้งนี่เอง ที่ทำให้เธอกลายเป็นเด็ก
ที่มีความสนใจในเรื่องราวรอบตัว และชอบทดลองสิ่งใหม่ ๆ อยู่เป็นประจำ
และด้วยความที่ครอบครัวของคุณเคธี วูด นับถือศาสนาคริสต์ นิกายโรมันคาทอลิก
เธอจึงเข้าเรียนที่โรงเรียน Notre Dame Academy Girls High School 
เป็นโรงเรียนสำหรับครอบครัวศาสนาคริสต์ นิกายโรมันคาทอลิก
หลังจากจบการศึกษาในระดับมัธยม 
คุณเคธี วูด ได้เข้าเรียนที่ University of Southern California ในสาขาการเงินและเศรษฐศาสตร์
ด้วยนิสัยของเธอที่ชอบเรียนรู้สิ่งใหม่ ๆ เสมอ ทำให้นอกจากวิชาหลักแล้ว 
เธอชอบลงเรียนในวิชาที่ไม่เกี่ยวข้องกับเศรษฐศาสตร์ 
เช่น ธรณีวิทยา ดาราศาสตร์ หรือแม้แต่วิชาที่เกี่ยวข้องกับวิศวกรรมศาสตร์
จนเมื่อเข้าสู่การเรียนในชั้นปีที่ 2 
เธอได้พบกับคุณ Arthur Laffer ซึ่งเป็นอาจารย์ประจำวิชาเศรษฐศาสตร์มหภาคของมหาวิทยาลัย
รู้หรือไม่ว่าคุณ Arthur Laffer คนนี้เองก็เป็นถึงผู้คิดค้น ความสัมพันธ์ระหว่างอัตราการเก็บภาษีกับภาษีเงินได้ 
ที่นักเรียนเศรษฐศาสตร์หลายคนอาจจะคุ้นหูอยู่บ้าง ในชื่อของเขาเลย ก็คือ “Laffer Curve”
ซึ่งการที่คุณเคธี วูด ได้พบกับคุณ Arthur Laffer นั้น ก็นับเป็นจุดเริ่มต้น
ที่ทำให้เธอเริ่มสนใจ ในเศรษฐศาสตร์และการเงิน รวมไปถึงเรื่องการลงทุน
นอกจากนี้ คุณ Arthur Laffer ยังมีส่วนช่วยให้คุณเคธี วูด ได้เข้ารับการฝึกงานที่ Capital Group 
ซึ่งเป็นหนึ่งในบริษัทจัดการเงินทุน ที่เก่าแก่ที่สุดแห่งหนึ่งในประเทศสหรัฐอเมริกา ในตำแหน่งผู้ช่วยนักเศรษฐศาสตร์
ที่นี่เองทำให้คุณเคธี วูด ได้รู้จักกับกลยุทธ์การลงทุนโดยใช้ “มุมมองการลงทุนระยะยาว” 
ซึ่งปัจจุบันยังคงเป็นกลยุทธ์ที่เธอใช้ ในการลงทุนสำหรับ ARK Invest ของเธออีกด้วย
หลังจากสะสมประสบการณ์ได้ 3 ปี คุณเคธี วูด ก็ได้ตัดสินใจย้ายที่ทำงานอีกครั้ง
คราวนี้เธอได้ไปทำงานที่ Jennison Associates Capital Corporation
โดยเธอได้มีโอกาสลองทำงานในหลายตำแหน่ง
ไม่ว่าจะเป็นแผนกการเงินและการลงทุน นักวิเคราะห์ หัวหน้านักเศรษฐศาสตร์ และผู้จัดการกองทุน
สรุปแล้ว คุณเคธี วูด ทำงานที่นี่ยาวนานถึง 18 ปี ซึ่งก็เป็นช่วงเวลาเดียวกัน
กับที่เหล่ากองทุนเฮดจ์ฟันด์มีการเติบโตอย่างรวดเร็ว จนเรียกได้ว่าเป็นช่วง “ยุคทอง”
ในปี 1998 มีกองทุนเฮดจ์ฟันด์ทั้งหมดมากถึง 3,200 กอง 
สินทรัพย์ภายใต้การบริหารของกองทุนเหล่านี้รวมกันแล้ว คิดเป็นมูลค่าประมาณ 6.8 ล้านล้านบาท
เมื่อเรื่องเป็นแบบนี้ ในปีเดียวกันนั้นเอง คุณ Lulu Wang กรรมการและรองประธานบริหารของ Jennison Associates Capital Corporation
ก็ได้ชักชวนคุณเคธี วูด ให้มาร่วมกันก่อตั้งบริษัท เพื่อรุกเข้าสู่ธุรกิจกองทุนเฮดจ์ฟันด์
ในที่สุด ก็ได้กลายเป็นบริษัทจัดการเงินทุนที่ชื่อ “Tupelo Capital Management”
อย่างที่รู้กันว่าช่วงปลายทศวรรษ 1990 เป็นช่วงก่อนที่จะเกิดวิกฤติดอตคอม
ดัชนี NASDAQ เป็นขาขึ้นมานาน โดยไม่มีท่าทีว่าจะปรับตัวลงเลยแม้แต่น้อย
ซึ่งก็แน่นอนว่า การที่เป็นตลาดกระทิง จึงไม่ใช่เรื่องยากนักที่จะหาเงินทุน
เพียงไม่นาน Tupelo Capital Management ก็สามารถระดมทุนจากนักลงทุนได้มากถึง 26,000 ล้านบาท
แม้ทุกอย่างกำลังดำเนินไปได้ด้วยดี 
แต่ไม่นานคุณเคธี วูด ก็ได้รู้ว่าเฮดจ์ฟันด์ ไม่ใช่แนวทางการลงทุนที่เธอต้องการ 
เนื่องจากแนวทางการลงทุนของเหล่ากองทุนเฮดจ์ฟันด์นั้น จะมีการลงทุนที่หลากหลาย
ไม่ว่าจะเป็น บริษัทที่ไม่ได้จดทะเบียนในตลาดหลักทรัพย์
กลุ่มสินค้าโภคภัณฑ์ เช่น ทองคำ
สัญญาซื้อขายล่วงหน้า 
รวมไปถึง ในบางครั้งก็จะมีการเก็งกำไรจากความผันผวนในระยะสั้น เข้ามาเกี่ยวข้องตลอดเวลา
แตกต่างจากแนวทางของคุณเคธี วูด ที่เน้นการลงทุนระยะยาวในหุ้น หรือบริษัทเทคโนโลยี โดยโฟกัสไปที่พื้นฐานของบริษัทเป็นหลัก
ทำให้เพียง 3 ปี เธอตัดสินใจออกจาก Tupelo Capital Management และย้ายมาทำงาน
ที่บริษัท AllianceBernstein ในตำแหน่งหัวหน้าเจ้าหน้าที่การลงทุน ของฝ่ายกลยุทธ์การลงทุนทั่วโลก
ซึ่ง AllianceBernstein เป็นบริษัทรับจัดการสินทรัพย์ ที่มีลูกค้าหลากหลายกลุ่ม
นอกจากนี้ ก็ยังมีบริการวิเคราะห์การลงทุนให้กับลูกค้า
โดยคุณเคธี วูด ที่ได้รับหน้าที่ให้ดูแลทรัพย์สินกว่า 160,000 ล้านบาท
ด้วยแนวทางการลงทุนของเธอ ที่เน้นการลงทุนไปที่หุ้นกลุ่มที่มีการเติบโตสูง 
เช่น หุ้นกลุ่มเทคโนโลยี ทำให้หุ้นส่วนใหญ่ในพอร์ตการลงทุนของเธอเป็นหุ้นตัวเล็ก ที่มีมูลค่าตลาดไม่มากนัก
แม้ในช่วงแรกที่ทำงาน ผลงานของเธอจะโดดเด่น แต่เพียงไม่กี่ปีหลังจากนั้น ซึ่งก็คือช่วงปี 2008 ก็ได้เกิดวิกฤติซับไพรม์ขึ้น ส่งผลให้ผลตอบแทนจากกองทุนของเธอกลับย่ำแย่กว่าตลาด
เนื่องจากพอร์ตการลงทุนที่เต็มไปด้วยหุ้นขนาดเล็ก ที่ราคาปรับตัวลงอย่างรวดเร็ว และขาดการกระจายความเสี่ยงไปยังหุ้นขนาดใหญ่ ที่มีปัจจัยพื้นฐานมั่นคงกว่า
จนทางบริษัท AllianceBernstein เริ่มกดดันให้เธอปรับแนวทางการลงทุน ให้มีความปลอดภัยมากขึ้น
โดยแนะนำให้เพิ่มสัดส่วนหุ้นในตลาดหลักทรัพย์ S&P 500 เพื่อให้ผลตอบแทนใกล้เคียงกับตลาดมากที่สุด
แต่เธอกลับไม่คิดแบบนั้น 
เพราะเธอเชื่อในมุมมองการลงทุนระยะยาวของตนเอง
และมองวิกฤติในครั้งนั้น เป็นเพียง “เรื่องชั่วคราว”
เมื่อแนวทางเริ่มแตกต่างกัน คุณเคธี วูด จึงตัดสินใจลาออกจากบริษัท AllianceBernstein
จนในท้ายที่สุด เธอก็ได้หันมาตั้งบริษัทของตัวเอง ซึ่งก็คือ “ARK Invest” ที่เรารู้จักกันในปัจจุบัน
ARK Investment Management LLC หรือที่เราเรียกกันสั้น ๆ ว่า “ARK Invest” 
ถูกก่อตั้งขึ้นในปี 2014 โดยชื่อของ ARK นั้น ถูกตั้งตามชื่อ “Ark of the Covenant”
ซึ่งเป็นเหมือนหีบศักดิ์สิทธิ์ ตามความเชื่อของชาวอิสราเอล 
โดยคุณเคธี วูด ได้อ่านเจอในหนังสือ One Year Bible
อย่างที่หลายคนคงพอรู้กันว่า ARK Invest เป็นบริษัทจัดการการลงทุน ที่เน้นการลงทุนในหุ้นหรือบริษัท
ผ่าน Exchange Traded Fund หรือ ETF ที่มีมุมมองการลงทุนระยะยาว ตามสไตล์ของคุณเคธี วูด
โดย ARK Invest จะเน้นการลงทุนในบริษัท ที่เกี่ยวข้องกับนวัตกรรมและเทคโนโลยี 
ไม่ว่าจะเป็นหุ่นยนต์, AI, รถยนต์ไฟฟ้า รวมไปถึงเทคโนโลยีด้านการแพทย์
ซึ่งจุดที่ทำให้ชื่อเสียงของคุณเคธี วูด เป็นที่รู้จัก จนเรียกได้ว่าดังเป็นพลุแตก ก็คือสไตล์การลงทุนที่ไม่เหมือนใคร เช่น
- เป็นผู้ที่นำกองทุนเข้าไปลงทุนใน Tesla ในสัดส่วนที่เยอะมาก 
- เป็นผู้ที่เชื่อมั่นในบิตคอยน์และคริปโทเคอร์เรนซี
ถึงขนาดที่เคยออกมาให้สัมภาษณ์ว่าในอีก 5 ปีข้างหน้า
บิตคอยน์จะมีมูลค่า 500,000 ดอลลาร์สหรัฐ หรือราว 16,000,000 บาทต่อเหรียญ..
นอกจากสไตล์การลงทุนที่สุดขั้วแล้ว 
เธอเอง ก็ยังสามารถสร้างผลตอบแทนที่โดดเด่นในปี 2020 
ยกตัวอย่าง 2 กองทุนที่มีขนาดใหญ่ที่สุดของ ARK
- กองทุนที่เป็นตัวชูโรงอย่าง “ARKK” 
ที่มีการลงทุนในหุ้น เช่น Tesla, Spotify, Block หรือชื่อเก่าคือ Square
สามารถสร้างผลตอบแทนได้มากถึง +157% ในปี 2020
- กองทุน “ARKG”
กองทุนที่เน้นการลงทุนในเทคโนโลยีด้านการแพทย์ 
ยกตัวอย่างเช่น หุ้น Teladoc Health, Inc.  
สามารถสร้างผลตอบแทนได้มากถึง +180% ในปี 2020
หากนำมาเทียบกับผลตอบแทนของดัชนีที่เปรียบเสมือนตัวแทนของหุ้นกลุ่มเทคโนโลยี
อย่าง NASDAQ ซึ่งทำได้ที่ +44% ก็ต้องเรียกได้ว่าชนะอย่างขาดลอย
แม้ในปี 2020 ARK Invest จะสามารถสร้างผลตอบแทนได้ดี จนชนิดที่เรียกว่าชนะตลาดแบบขาดลอย
แต่ในปี 2021 หรือปีที่ผ่านมา ผลงานของ ARK Invest กลับพลิกจากหน้ามือเป็นหลังมือ..
เราลองมาดูผลตอบแทนของกองทุนทั้งสอง
- กองทุน ARKK มีผลตอบแทน -23%
- กองทุน ARKG มีผลตอบแทน -34%
หากเทียบกับผลตอบแทนของ NASDAQ ที่มีผลตอบแทน +21% ในช่วงเวลาเดียวกัน ก็ต้องบอกว่าแพ้อย่างไม่เป็นท่า
ทั้งหมดนี้ ก็เป็นบทสรุปเส้นทางของคุณเคธี วูด ผู้จัดการกองทุน 
ที่เรียกได้ว่าเป็นที่รู้จักไปทั่วทุกมุมโลก
และด้วยหลักการลงทุนที่เธอเน้นย้ำเสมอว่า 
เชื่อมั่นในเทคโนโลยีเปลี่ยนโลก และมีมุมมองต่อการลงทุนในระยะยาว
นั่นจึงทำให้การวัดด้วยผลตอบแทน ด้วยระยะเวลาเพียง 1 หรือ 2 ปี ก็คงยังเป็นเรื่องยาก
และไม่สามารถที่จะนำมาสรุปได้ว่ากองทุน ARK ประสบความสำเร็จหรือว่าล้มเหลว
แต่เราคงตอบได้เพียงว่า เป็นกองทุนที่มีความผันผวนในระดับที่สูงมาก และคนที่ซื้อกองทุนนี้ควรจะรับความผันผวนที่เหมือนรถไฟเหาะนี้ได้ นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-
-
-